Edvard Beyer
Store norske leksikon,Språk og litteratur,Litteraturvitenskap,Litteraturforskere og kritikere
Edvard Beyer var en norsk litteraturhistoriker, dr.philos. 1956, professor i nordisk litteratur ved Universitetet i Oslo 1958–1990.
Beyers hovedverk er hans doktoravhandling, den dyptpløyende studie Hans E. Kinck; livsangst og livstro (2 bind, 1956 og 1965).Han utgav ellers blant annet Problemer omkring oversettelser av Shakespeares dramatikk (1956), artikkelsamlingen Profiler og problemer (1966), Utsyn over norsk litteratur (1967) og Forskning og formidling (1990), samt revidert og utvidet utgave av Harald Beyers Norsk Litteraturhistorie.Beyer var medredaktør for Verdens Litteraturhistorie (12 bind, 1971–74), redaktør for Norges Litteraturhistorie (6 bind, 1974–75, revidert utgave i 8 bind 1995–1998) og medredaktør og medforfatter i Norsk litteraturkritikks historie (1990 ff.).Beyer skrev også tallrike artikler om litterære emner i aviser og tidsskrifter, og var redaktør av Edda 1962–1972 . Han var formann i Norsk kulturråd 1978–1985.Han var sønn av Harald Beyer. Les mer i Store norske leksikon Edvard Beyer i Norsk biografisk leksikon